LidanRubinov/Halacha-QA huggingface dataset:
שאלה: פסל וכל תמונה?: שאלתי רב של חבר טוב (איני מכירה אישית את הרב) איך בא לידי ביטוי "אל תעשה לך פסל וכל תמונה", הרי כל מקום רואים תמונות של רבנים או לחילופין אנשים מאמינים שמנשקים מזוזות, ספרי תורה ותפילין, שזה סוג של עצם מוחשי ממש כמו כל פסל, אמנם לא מדובר ב"דמות" מוחשית, אך זה עדיין חפץ אשר נוצר ע"י בני אדם. זוהי אינה סתירה? תשובתו של הרב הייתה "כל זמן שבתמונה אין השתקפות של שמיים, או משהו שמצביע על מיקומו של האל - זוהי תמונה כשרה" האין ה על פי אמונה נמצא בכל מקום? זוהי תשובה לא ברורה ומלאת חורים. לכן אשמח לשמוע את תשובתך. וחג שמח.
תשובה: יש להבחין בין פסל או תמונה שנועדה להיות משהו שעובדים אליו או שעובדים דרכו את הא-ל, לבין מושג הקדושה. אנו מאמינים שלמרות שמלוא כל הארץ כבודו יש מדרגות שונות בעולם שהקב"ה ברא. הקדושה היא מידת הסגולה שיש בחפץ בזמן או במקום שהוא מאפשר את גילוי הצדדים הנצחיים שבמציאות. יש עשר קדושות, קדושת ארץ ישראל ירושלים וכ'. כך בנוגע לקדושת המקום. יש קדושה בזמן. ויש קדושת ספרי קודש. קדושת ס"ת וכו'. כמו שאדם הוא כולו אדם ובכל אופן יש הבדל בין ריכוז החיים שמופיע במוח לעומת תמצית החיים שמופיע ביד, כך גם לגבי העולם. כל העולם כולו יש בו הופעת שם ה' אולם יש מקומות שהם כמו המח והלב של המציאות.
שאלה: גידול חתול בבית: האם יש איסור על גידול חתול בבית?
תשובה: אם אתה צריך אותו למטרה מסויימת, כגון במקום שיש עכברים, וודאי שזה מותר. לפי ספרי מוסר וחסידות, לא ראוי שאדם יגדל חיה טמאה בבית, בייחוד בשביל ילדים. אומרים שיש השפעות שליליות על קדושת הנשמה של התינוק. להגיד שזה אסור, אי אפשר לומר, אך אני אומר זה לא ראוי.
שאלה: מהם קיטניות? - אני מבולבל: לכבוד הרבנים, קראתי את רוב השאלות והתשובות בנושא קיטניות ואני יותר מבולבל (נוהג כמנהג אשכנז). פתאום התברר לי שאפונה מותר, ואולי גם שעועית, ואולי אחרים? את נושא הקטניות שנגעו במים הבנתי לעומק. את נושא "מהי קיטניה", כזו שאנו מבשלים, לא הבנתי. לתשובתכם עזרתכם אודה.
תשובה: רבו הדעות בנושא קטניות ואינך צריך להיות מבולבל. דין קטניות יסודו הוא מנהג. מנהג בעיקר תלוי במה שנהגו בקהילות. יש מספר מחלוקות בנוגע למספר דברים. העיקרון הוא להיצמד למה שראית בבית המשפחה. במקום שאין אתה יודע מנהג ברור בקהילה של משפחתך אתה יכול להקל כפי דעות רבנים שמקילים. אולם יש דברים שרוב הקהילות קיבלו על עצמם לאסור מכוח המנהג. שם ראוי ללכת לפי רוב. ההגדרה הבסיסית של קטנית, כל גרעיני זרע שזורעים אותו והזרע נאכל ולא נוסף עליו בשר. מה שגדל על עץ אינו נכלל בכלל קטניות.  לכן התירו לשתות קפה הגדל על עץ  ויש שאמרו שההגדרה העיקרית, האם הדבר דומה לדגן או שאינו דומה לדגן. לכן, האורז למרות שאינו מוגדר כקטניות נהגו לאיסור משום שדומה לדגן. בכל אופן לגבי אפונה ושעועית רבים נהגו לאיסור משום שברמ"א כתוב שחרדל אסור משום שגדל בשרביטים ודומה לגידולו לגידול דגן. אולם יש שהתירו. ויש שהתירו את התרמילים שגדלה בהם האפונה בלי האפונה עצמה.
שאלה: ליווי לחופה על-ידי אמא שהתאלמנה: אימו של החתן התאלמנה בשנה שעברה (שנת האבל עברה), האם היא יכולה ללוות את החתן לחופה? עוד אציין כי מדובר באישה מבוגרת יחסית (70) ואף בעלה נפטר בגיל מבוגר (71).
תשובה: המנהג שדווקא זוג נשוי מנישואין ראשונים מלווה את החתן והכלה לסימן טוב. אבל העצה הטובה יותר, במקרה ולהורים זה חשוב כל כך ללוות את ילדיהם לחופה, היא למנות זוג נשוי מזיווג ראשון, כגון: סבא וסבתא או דודים, כשושבינים והאמא תלווה את בתה יחד איתם ואף יכולה להיות זו שנותנת יד לכלה. (כך שמעתי ממו"ר הרב זלמן ברוך מלמד).
שאלה: מצה רכה לאשכנזים: האם מותר לאשכנזים לאכול לכתחילה מצות רכות כמנהג אחינו הספרדים, האם יש להם להקפיד על כשרות מהודרת באותן מצות?
תשובה: עד כמה שידוע לי לא כל הספרדים אוכלים מצה זו, כגון: יוצאי צפון אפריקה ועוד. מי שאין לו מסורת רצופה מדורי דורות על פי פוסקים מובהקים לא אוכל מצה זו.
שאלה: הכשרת כיריים מזכוכית קרמית: יש לי כיריים חשמליים מזכוכית קרמית, איך עלי להכשירם לפסח? הסיר עומד רק על הזכוכית (אנחנו ספרדים).
תשובה: דינם כמו חצובות בכיריים של גז. לפי הספרדים די בעירוי ברותחים אולם מכיוון שהדבר לא ניתן יש לנהוג כאשכנזים, ללבן אותם עד שנייר ייחרך עליהם. אין צורך לצפותם בחג.
שאלה: בין בשר לחלב: ממתי מונים את השעות שבין בשר לחלב, האם מסוף אכילת הבשר בארוחה או מברכת המזון?
תשובה: מונים את השעות מסוף אכילת הבשר. (רמ"א יורה דעה פט, א)
שאלה: רשת לתנור ושימוש בתבניות בפסח: הרב אליעזר מלמד כותב בספרו "פניני הלכה - פסח", שאם לא ניתן להשיג תבניות לפסח ניתן להכשיר את רשת התנור ולצפותה בנייר כסף ועליה להניח תבנית חד פעמית. א. האם יש בעיה להניח על הרשת המוכשרת והמצופה תבניות מיוחדות לפסח, שאינן חד פעמיות, שהן צרות מרוחב התנור ולכן יש צורך ברשת? ב. האם ניתן להכשיר את הרשת באופן הנ"ל גם כאשר נאפה עליה בצק חמץ, על גבי נייר אפיה בלבד? ג. בעניין שמן קטניות, האם שמן סויה ושמן קנולה מופקים לאחר הרטבת הקטניות או ללא הרטבה?
תשובה: : א. ניתן גם להניח תבניות של פסח ובלבד שמקפידים שיהיה מכוסה. ב. ניתן. ג. לא ידוע לי. חג שמח
שאלה: טלוויזיה במועד: האם מותר לראות תוכניות בטלוויזיה או חדשות במועד?
תשובה: בחג עצמו אסור לראות טלוויזיה אולם בחול המועד אין איסור לראות תוכניות שאין בהם בעיה של צניעות. ככלל, ראוי בחול המועד להתעסק עם עניינים של קדושה כלימוד תורה ויצירת אחווה משפחתית.
שאלה: בני עקיבא!: אתמול הייתי בכנס של בני עקיבא בלטרון וברוך ה הרבה בני נוער מכל הארץ, אני מעריך 15 אלף, ברוך ה. אך דבר אחד ענק הפריע לי באותו ערב ממש קשה. לא הייתה הפרדה, בנים ובנות ביחד, בנות רוקדות לעיני בנים, שרות שירים, בנות עם חצאית מעל הברך. זה ממש הרס לי את הערב. אני ברוך ה בסניף רמלה יש לנו ממש אחלה סניף אבל אני לא יודע מה לעשות הרב איך אפשר להבין את זה, איך אפשר להסביר את זה, מותר ללכת בכלל למקום כזה, האם יש כאן סיוע לדבר עבירה? כבוד הרב אני מאוד מבולבל אנא עזור לי
תשובה: כפי שאתה יודע תנועת בני עקיבא הינה תנועה שיש בה ציבור רחב מאד של אנשים. התנועה הדתית לאומית היא תנועה שמחד אמונה על נאמנות לתורה אולם מאידך היא מנסה להיות חלק מן הקידמה והתרבות המודרנית. האידאל הזה גורם לבילבול גדול ובדברים מסויימים אנו לא מצליחים ללמוד מהתרבות הכללית רק את הדברים שניתן לקחת מהם בנקיות ואנו גם לוקחים ומושפעים מהתרבות שאינה לפי רוחה של תורה. אחד מן הביטויים לכך זה הקושי להקפיד על ערכי הצניעות. התרבות המערבית היא אנטי תזה לצניעות. באופן כללי ניתן לומר שהציבור הדתי לאומי מאד התקדם בנושא זה. ודאי שאתה יכול לשער בנפשך שהמצב היה יכול להיות במקום גרוע יותר. אולם כפי שאתה רואה עדיין לא נגמר תהליך התיקון. יש עוד מה לתקן ואתה ועוד רבים שכמותך הם חלק מן החיילים לתיקון זה. ניתן לוותר על האידאל של הציבור הדתי לאומי. אידאל של שילוב תורה ועבודה ישיבה וישוב ישן וחדש וכו'. אולם כך לא נגאל את העולם. כך לא נהיה אנשי בשורה להמשך. אנו מחד רוצים להמשיך להיות שייכים לדגל של שילוב ומאידך לדאוג שלכל מעשינו יהיה אופי אמוני יהודי עם יראת שמים. צריך תבונה גדולה כיצד מתקנים ציבור גדול. צריך כשרון מיוחד כיצד בדור שלנו שנאמר עליו "אין תוכחה " מצליחים לקדם דברים. בעצם היותך שם אין בה סיוע לעבירה. יש בכך סיוע להמשך האידאל של הציבור שלנו. אתה יכול לבוא לארוע מעין זה ולהקפיד על הצניעות ולהיות דגם לאחרים שינקטו כמוך. עבודה והדרכה בבני עקיבא
שאלה: קטניות למרוקאים: מהם קטניות לבני העדה המרוקאית, ומה ההבדלים בין הקטניות שנאסרו לנו לבין קטניות שנאסרו לאשכנזים?
תשובה: בעקרון העדה המרוקאית נהגו לאסור את רוב הקטניות כמו האשכנזים ולכן המרוקאים אינם אוכלים אורז וכדו', והכל לפי המנהג.
שאלה: קריאת התורה ביום ראשון: האם ניתן לערוך טקס בר מצווה ביום ראשון כולל קריאת התורה בציבור, האם קיים איסור לקרוא מן התורה בציבור בימים מסויימים?
תשובה: קריאה בתורה מתקיימת אך ורק בימי שני וחמישי, וכמובן, שבת. אי אפשר לקרוא בתורה ביום ראשון. אפשר לעשות התפילת שחרית את טקס הבר מצווה, כולל הנחת התפילין, אבל ללא העליה לתורה.
שאלה: האם מותר ליהודי להיות חבר אקו"ם: האם יוצר מוסיקה דתי יכול להיות חבר באקו"ם? אקו"ם תשמיע את היצירות גם בשבת - לא ניתן למנוע זאת! חרדים ישמעו יצירות קדושות וגמולים יועברו ליוצרים "אחרים" - אקו"ם מתגמלת יוצרים בהתאם למדדים כלליים.
תשובה: מדוע שלא יוכל, הם יוצרים מוסיקות, למוסיקה אין טעם ואין ריח. אקו"ם לא משמיע יצירות, הרדיו משמיע בשבת. כיון שהוא לא אומר להם להשתמש בזה בשבת, אין צורך לחשוש עד כדי כך. כמו כן, יש יוצרים דתיים שמבקשים וכותבים על הדיסק שלא ישמיעו את המוסיקה שלהם בשבת.
שאלה: שיש וכלים חלביים ובשריים: אישתי היתה בשיעור בהלכות פסח. בשיעור נאמר שגם בימות השנה צריך להקפיד להניח כלים בשריים וחלביים חמים על שיש נפרד, כמו שבפסח אנו נוהגים לכסות את השיש בכיסוי נוסף על העירוי. למיטב ידיעתי, בפסח אנו מקפידים רק בגלל חומרת הרמ"א שטעם נפגם אינו בטל. מהי ההלכה, וכיצד צריך לנהוג? אם אני טועה מה דין הכלים שלנו? (עד עכשיו נהגנו כהבנתי)
תשובה: החומרה שייכת גם בחלבי ובשרי מפני שלפעמים יכול ליזול על הכלי נוזל רותח והוא גורם לבליעה אסורה. אין היתר להשתמש בכלים בשרי וחלבי על בסיס היתר של טעם לפגם משום שגזרו גם עלכ לים שאינם בני יומם. למעשה אם השתמשו ולא נשפך נוזל או במקום שאין כלל חשש שישפך אין בעיה.
שאלה: קול אשה ששרה: על פי הבנתי, ישנם פוסקים (בית-שמואל) הסוברים שמותר לשמוע קול אשה שרה כאשר היא פנויה וטהורה. 1. האם זה נכון? 2. כיצד זה מתיישב עם הטעמים הרוחניים החיוביים שנותנים להלכה זו? כגון - שהשירה הינה אינטימית וישנו רצון לשמור את סוג האינטימיות הזו בין שני בני הזוג.
תשובה: אסור לשמוע קול אשה פנויה גם אם היא טהורה.
שאלה: קטניות בפסח: האם אספרגוס הינו קטניות?
תשובה: קטניות בעברית תקנית הן גרגרים (כל הגרגרים הנאכלים! לאו דווקא ממשפחה מסויימת). אספרגוס, עד כמה שידוע לי, הוא קלח ולא גרגרים, לכן הוא מותר.
שאלה: הגיה נכונה בשיר הכבוד: בשיר הכבוד מצאתי מספר ניקודים שונים בעלי משמעויות שונות למילה "בחורות" במשפט "מחלפות ראשו כבימי בחורות", כיצד יש להגות את המילה?
תשובה: את המילה "בחורות" יש לנקד (על פי סידור רינת ישראל, שנחשב למדוייק): ב - בשווא נע, לא דגושה. חו - בשורוק. רו - בחולם.
שאלה: מנהג אכילת אורז בפסח: במשפחתו של בעלי לא נוהגים לאכול אורז בחג הפסח, ואילו בבית הוריי אוכלים. יש לי כמה שאלות: 1. האם בעלי יכול לאכול אורז אצל הוריי? 2. אילו מנהגים אנו צריכים לסגל לעצמנו בביתנו?
תשובה: 1. גם בבית הורייך הוא צריך להמשיך ולשמור על המנהג שלו ולא לאכול אורז. 2. המנהג בבית הולך אחרי הבעל ולכן עליכם לנהוג כמנהגי בית בעלך.
שאלה: דגים בפסח: ברשותי דגי אמנון ללא חותמת כשר לפסח, האם מותר לי להכינם לחג הפסח?
תשובה: דגים אינם חמץ, שטוף אותם היטב 3 פעמים. חג שמח
שאלה: מלאכה באיסרו חג: האם מותר לעשות מלאכה ביום האסרו חג או שיום זה הוא כיום מועד?
תשובה: מותר לעשות מלאכה באיסרו חג.
שאלה: מטווח נשק בחול המועד: נרשמתי לחברת אבטחה, יום ההכשרה במטווח נשק נקבע לחול המועד, האם אוכל להשתתף ביום ההכשרה? אם לא אשתתף - אפסיד כמה משמרות כיוון שהמטווח הבא יערך רק עוד חודש.
תשובה: אתה יכול להשתתף במטווח, מלאכת הבערה לא נאסרה בחול המועד.
שאלה: איסור מדידת פירות שביעית : בירושלמי בשביעית (פ"ח ה"ג) כתוב שטעם איסור מכירה במשקל הוא משום שצריך למכור בזול, ולא יועיל שחכמים יתקנו שימכרו בזול ואז יוכל למכור במשקל, משום ש אם אומר את כן, אף הוא אינו נוהג בהן בקדושה. וכ"כ הברטנורא והר"ש, אך הרמב"ם (הל שמטו"י פ"ו ה"ג) כתב שהוא משום סחורה. ולכאורה עפ"י פשט דברי הירושלמי יוצא שמספיק שאעשה היכר כלשהו, לדוג אוציא ירק אחד וכד ועי"כ אראה שיש בירקות קדושת שביעית, סגי. ודברי הרמב"ם לכאורה מוקשים שמניין לו שיש בזה איסור סחורה? (ומ"ש הרדב"ז על הרמב"ם (שם) שאף כוונת הרמב"ם היא לדברי הירושלמי, קשה לקבלו). וכבר כתוב בב"ב (קל.) שאם איננו יודעים מקור הדין של החכם "לא מקרע תקרעוניה, ולא מגמר תגמרו מיניה", ואף הרמב"ם גופיה בתשובה כתב כן על דברי הגאונים. א"כ, ילמדנו כבוד הרב היאך יש לנהוג למעשה?
תשובה: צריך להאריך בדבריך, אולם הם צודקים ביסודם. ואמנם באוצר הארץ פרסמנו שלדעות החוששות למשקל בשביעית משום סחורה, יכולים הקונים שבוע אחד להוסיף פרי ושבוע אחר להפחית פרי, ובכך נחלש איסור הסחורה. חג כשר ושמח, הרב יהודה הלוי עמיחי
שאלה: יסודות הציונות הדתית: תמיד מציגים את הנצי"ב, ואת הרב מוהליבר כתומכים במהלך הציוני והם כביכול מתווים את דרכה של הציונות הדתית, האם הדבר כן? נתקלתי לאחרונה בציטוטים שונים אשר מהם רואים להדיא שהרבנים הנ"ל לא תמכו בהתיישבות חילונית בארץ כלל וכלל ואם כן לא שייך שהם יתמכו בציונות החילונית ויתכן שמה שנראה במקומות אחרים דברי תמיכה שלהם שהם כותבים לגבי המהלך הציוני הוא רק משום שלא ידעו בברור את כוונת ראשי הציונות. הייתי רוצה להציגם לפני הרב ולשמוע מה דעתו. הרקע לכתיבת המכתבים המובאים לקמן (המכתבים מתוך "כתבים לתולדות חיבת ציון" של דרויאנוב, חלק ב, עמודים 377 425, פורסם ב"יתד השבוע" ח בכסלו תשנ"ב, 15.11.91).: קבוצת סטודנטים מאנשי הביל"ויים שהתיישבה בגדרה, גרמה לפולמוס עז, לאחר שנודע כי הללו פורקי עול ופורצי גדר, המחללים כל קודש. במכתב שכתב רבינו הנצי"ב לר"ר פינסקר (ר"ח כסלו תרמ"ח) הוא דוחה הצעות פשרה שונות בענין בני גדרה (כמו ההצעה למנות פיקוח רוחני במקום וכדו ). הנצי"ב מעדיף להציע הצעה אחרת לגמרי: לשלם כסף לאותם ביל"ויים כדי שיחזרו לחו"ל, וליישב במקומם יהודים שומרי מצוות! וכך הוא כותב: "טוב יותר לפזר כמה אלפים פראנק וליתן להם לשוב לחוץ לארץ, ולהושיב בגדרה אנשים כשרים מיושבי ירושלים החפצים בעבודת הארץ באמת, ונטיב בזה גם ליושבי ירושלים הנאנקים בחוסר לחם בעיר ה שמה, והיינו ברוכים בפי שומרים תורה בגלילות אלו, ורבה הטובה בזה כאשר יתפרסם, כי עשינו מעשה רב הנודע לעבודת ה אלוקי הארץ". להצעה זו הצטרף הרב מוהליבר במכתבו לד"ר פינסקר מיום ז טבת תרמ"ח. בראשית דבריו הוא מגיב על דברי פינסקר, כי יש לוותר למען ה והאחדות. "תשובתו בדבר בני גדרה אינה מספקת, כי הן אמת כי האחדות היא דבר היותר גדול בכל עם ועם, ובפרט לעם בזוז ושסוי כעמנו. אבל אם לא נתאמץ בכל יכולתנו לראות שהאנשים אשר עלו שמה יהיו שומרי תורה ומצוות, ידע כבודו הרם, כי לא יתאחדו שם עם אחינו אשר הם תושביה מכבר. ואם כן אין אנו מסייעים לעשות אחדות ו אבל אנו מרבים פירוד ומחלוקת. ועל כבודו הרם החובה ליתן חכמה ודעת בלב אוהביו, כי אם חלילה הבאים שם יפרו את התורה והמצוה, אזי יהרסו את הישוב עד היסוד ויגרמו רעות גדולות ועצומות לכלל אחינו. כי היחשוב כבודו הרם, כי ארץ הקדושה היא כארץ אשכנז או צרפת או אף כארץ רוסיה, אשר תוכל לקלוט אל תוכה כשומר תורה כמפר תורה?" מסקנתו של הרב מוהליבר היא: "על כן עלינו לעשות כל מה שאפשר להשיב את בני גדרה לדרך התורה והמצוה, ואם לא יאבו לשמוע לקול הורים, אזי אין אופן אחר כי אם שילכו למדינות שבחו"ל ויעשו מה שליבם חפץ"!
תשובה: הציונות כשמה היא תנועה ששמה על דגלה את השאיפה לציון לישוב הארץ לקיבוץ גלויות לא כל הגדולים תמכו בשאיפה זו הנצי"ב והרב מוהוליבר היו מהתומכים בישוב ארץ ישראל. ולכן מזכירים אותם. כמובן שכל ציוני דתי שואף שכל ישראל יחזרו בתשובה וכל הישוב היהודי בארץ יהיה שומר תורה ומצות. וגם הישובים הדתיים הציוניים השתדלו שכל התושבים יהיו שומרי תורה ומצות
שאלה: עוגיות מצה עשירה : האם עוגיות מצה עשירה הן כשרות לפסח לפי פסיקת התימנים?
תשובה: מצה עשירה אסורה ליוצאי אשכנז כל החג (בשבת ע"פ היא מותרת עד שעה 10.00 בבוקר). הספרדים מקילים במצה עשירה כל החג אולם יש שני סוגים של מצה עשירה: האחד- זו העשויה מקמח ומיץ ענבים בלבד ללא שום תוספות, זו כשרה לכל הנוהגים לאוכלה. השני - עם תוספות שונות וחומרי התפחה, את אלו יש אוסרים. איני מכיר את מנהגי תימן שאל נא את חכמי העדה.
שאלה: גבולות ארץ ישראל בשמיטה: מהם גבולות א"י בכל הנוגע לשמיטה? האם בדרום יש את המצווה? האם בהתיישבות ("התנחלות") באיזור שהוא מזרחית לירושלים?
תשובה: עיין באינצקלופדיה תלמודית ערך ארץ ישראל, שם מבוארים כל גבולות הארץ. ולעניין שמיטה עיין גם במשנת יוסף (שבייעת פ"ו), קשה מאד להעביר את הדברים בתשובה קצרה. הדרום כולו מסופק, ועל כן כדאי לעשות גם היתר מכירה עד אילת. בהתיישבות מזרחית לירושלים יש לשמור דיני שביעית כהלכתם, בייחוד שהכל שם הוא בגבולות עולי בבל. בברכת התורה והארץ הרב יהודה הלוי עמיחי
שאלה: נקיון עלונים של שבת: מזה כמה שנים אני שומרת עלוני שבת. נמצאת בידי כמות גדולה של עלונים. האם לפני פסח יש צורך שאעבור עליהם לראות שאין ביניהם חמץ, הרי הרבה פעמים קוראים בהם ליד אוכל. מצד שני, העלונים דקים וודאי הייתי שמה לב אם נשאר בהם כזית חמץ. איני מתכוונת לגעת בעלונים בפסח. מה הדין?
תשובה: נוהגים להרחיק ספרים, סידורים וכדו' מחמץ החל מפורים. אם שמרת על כך אינך צריכה לחשוש לחמץ, בפרט כשאינך מתכוונת לגעת בהם בפסח.
שאלה: סיום בכורות: השנה ערב פסח בשבת. האם סיום בכורות מתקיים בשבת בבקר כרגיל או מקדימים ליום שישי?
תשובה: השנה תענית בכורות היא ביום חמישי.
שאלה: נר הבדלה בפסח: איך מדליקים נר הבדלה ביום טוב ואיך מכבים?
תשובה: משאירים מערב שבת נר נשמה ואפשר לעשות עליו את ההבדלה בליל יום טוב. אם רוצים אבוקה אפשר לקחת נר הבדלה קטן או שני גפרורים ולהעביר את האש מנר הנשמה אליהם. אסור לכבות את הנר או הגפרורים ולכן יש להניחם בזהירות ולתת להם להיכבות לבד.
שאלה: ההחלטה על החתונה: לאיזו רמת קשר יש לשאוף על-מנת שיוכלו הבחור והבחורה להחליט על אירוסין ביניהם? למה ניתן להגיע לפני, ולאילו דברים ניתן להגיע ולממש רק משעת האירוסין או הנישואין?
תשובה: אין כללים נוקשים. עיקר החיים המשותפים הם לאחר הנישואין. בתקופת ההכרות יש ליצור קשר עד הרמה שבו בני הזוג יגיעו לוודאות בהחלטה. אין צורך לחיות חיים משותפים לשם כך. ההחלטה היא גיבוש החלום וגילוי הרצון לכרות את הברית עם בן זוג שאיתו אממש את כל החלומות שלי וכל התפקידים שלי. לאחר האירוסין יש להמשיך לשחוח וללמוד אחד על השני.
שאלה: "לבדוק באחיה" - גם כיום?: כיום, שבת לומדת באולפנא ואח"כ לעתים אף במדרשה - מה המשקל שיש לייחס ל"בדיקה באחיה", ועל מה זה יכול להעיד? האם לא תיתכן בת צדיקה וטובה שאחיה הם שובבים ועושים קצת שטויות?
תשובה: היום באמת יש מקום לבדוק בעיקר באשה ולא באחיה. פעם בימי ח אישה לא היתה עצמאית והיתה נגררת לאחר משפחתה בצורה מוחלטת. אולם היום בנות עצמאיות ויכולות לסלול לעצמם את דרכם. ודאי שיתכן בת שהולכת בדרך ה' ואחיה שובבים. בכל אופן אין לזלזל בענין המשפחה. זו מעלה שכל בני המשפחה עם יראת שמים. זה יקל עליך בחיים. אולם לא לפי זה תקבע בנוגע לבת יחידה.
שאלה: שינוי מצב השעון שבת בשבת: השעון שבת בביתנו מכוון תמיד, וכל ערב שבת אנו פשוט רק משנים את מצב הכפתור-ממצב רגיל שהוא דולק למצב שבת. פעם אחת אירע שלא העברנוהו למצב שבת, ואז האור אמור היה לדלוק כל השבת. האם, כדי לחסוך בחשמל, מותר היה להעביר את הכפתור למצב שבת, בשעה 20:00 למשל, כאשר התאורה תיכבה לפי שעון השבת בשעה 23:00? כלומר, לא כיביתי ישירות את האור, אלא גרמתי לכך שייכבה לאחר מספר שעות.
תשובה: לדעת הרבה שיטות, זה נקרא גרם כיבוי ואם זה לצורך, יהיה מותר. חיסכון בחשמל זה לא עילה מספקת כדי להתיר, אבל אם זה מפריע לישון אז יהיה מותר, זה כמו "הפסד גדול" ויהיה מותר.
שאלה: פירוש "אהבה שאינה תלויה בדבר": מה הכוונה שצריך לאהוב אשה אהבה שאינה תלויה בדבר? הרי בחור לא מתחתן עם כל אחת, אלא עם מישהי שהוא בחר מתוך שהוא אוהב את תכונותיה והם מתאימים לו.
תשובה: ראשית ההדרכה של ח לאהוב אהבה שאינה תלויה בדבר נוגעת לא רק לאהבת אשה אלא לכל מושא האהבה. בעולם. כוונת ח בדבריהם היא שאהבה אמיתית היא אהבה הנובעת לא מאגואיזים וחיפוש טובת הנאה אלא מקשר עצמי ומהתחברות לדבר שאינו נועד לתועלת זמנית של האדם, אלא משום שהדבר שאנו אוהבים הוא דבר שאנו אוהבים אותו מפני שאנו מרגישים שהוא חלק מאיתנו. השורש של כל האהבות זו האמונה שיש בורא אחד לעולם, יש מקור אחד לעולם שהוא ברא את הכל. בכל דבר מתגלה משהו מהנוכחות האלוקית. בכל דבר יש משהו מן הטוב האלוקי. מעבר למה שיצר הקב"ה את כל העולם הקב"ה גם יצר את העולם בצורה שיש חלקים בעולם שהם יכולים להיות קשורים ומרגישים חיבור בצורה מיוחדת. למשל הקב"ה יצר עולם שבו לא רק הוא שותף בבריאת האדם  כמו שהיה באדם הראשון  אלא יש שותפות של האדם בלידת האדם. מציאות אלקית זו גורמת לכך שהחיבה והאהבה שיש בין אמא לבנה יכולה להתגלות במערכת היחסים שיש בין אמא לבנה. כשאמא אהבת את בנה בגלל שהוא בנה אזי זאת אהבה שאינה תלויה בדבר. זו המציאת האלקית שהקב"ה עשה בעולם שנועדה כדי שנוציא לפועל את האהבה בדרך של אהבת אמא לבנה. כך גם אהבת איש לאשתו. איש פוגש אשה ומעורר אצלו תחושת שייכות וסימטיה גדולה לאשה מסוימת. הוא איש טוב והסימטיה נולדה כתוצאה מכך שהוא אדם טוב עם מידות מיחדות, האשה היא אשה טובה עם מידות מיוחדות, ונוצר חיבור בין הטוב של האיש לטוב של האשה, יש הרגשה אמיתית של חיבור והתאמה. מכך התחזק הקשר עד כדי רצון להתחתן ולהיות מחוברים בכל כוחות החיים גם בצדדים הכי טבעיים. התפיסה שלנו היא שהקב"ה יצר יצירה מיוחדת שנקראת איש ואשה. הקב"ה יצר זאת בדרך שהחיבור יוכל להתגלות בתחומים רבים. הקשר הוא יוצר הרגשה של השלמה והתאמה. זוהי אהבה שאינה תלויה בדבר. לא מדובר על כך שאדם עסוק בעצמו ומתוך דאגה ואינטרס זמני האדם מנצל מישהו. מדובר על אהבת אמת, כלומר על אהבה שבה האדם מוצא מרגוע ומרחב לנפש בחיבור עם מי שהוא אוהב. המרגוע נובע מכך שיש אחדות פנימית מופלאה בכל ההויה. האחדות הזו מתנוצצת המקומות שבהם האהבה צפה ועולה. ככל שנאהב כך יתגלה יותר הקב"ה בעולם שברא.
שאלה: חמוצים מתוצרת עצמית לפסח: האם זיתים שכבשתי בעצמי במהלך השנה (צנצנות זכוכית, אך בתהליך היו מעורבים גם חומרים ללא כשרות לפסח) נחשבים חמץ, או שתהליך ההחמצה מבטל את טעם החמץ ולכן זה כשר לפסח?
תשובה: אם לא כל החומרים היו כשרים לפסח אין אפשרות להשתמש בפסח, כי יש חומרים שאינם בטלים וגם אלו שבטלים אם הם נשארים בתוך הכבישה בפסח הם לא בטלים.
שאלה: מכירת חמץ - בושם: האם צריך למכור גם בשמים של אישה (או גבר)? שמעתי שישנה תשובה של הרב משה פיינשטיין בנושא שאומר שכיוון שיש שיכורים ששותים בשמים שיש בהם אלכוהל, יש עניין למכור בשמים כאלו, אף שכמובן אין הדבר מצוי כל כך.
תשובה: האלכוהול עלול להיות חמץ, לכן ראוי למכור את הבושם.
שאלה: צלחות חד פעמיות: רכשנו היום כלים חד פעמיים לשימוש בשבת וחג וביניהם צלחות חד פעמיות עשויות קרטון. צלחות הקרטון מסתבר מכילות כנראה עמילן שמשמש להדבקת הקרטון. האם מותר להשתמש בצלחות אלו או לא?
תשובה: העמילן עשוי מקטניות (תירס) ואינו ראוי לאכילת כלב, הצלחות כשרות.
שאלה: ההגדרות של טוב ושל רע: ישנן כמה גישות בנוגע להגדרות של מהו טוב ומהו רע. אחת מהן אומרת, שההגדרות הללו נקבעות ע"י החברה והנורמות, שהחברה היא ה"מדד" למהו טוב ומהו רע. כך גניבה, למשל, נחשבת למעשה רע בגלל שאנו חיים בחברה שזוהי הנורמות שלה. האם האמונה באלוהים בהכרח אומרת שתפישה זו היא לא נכונה, האם ניתן למצוא את אותו "מדד" באלוהים? אם כן, האם אנו, בתור בני אדם, לא מסוגלים לדעת מהו טוב ומהו רע, ועדיין מסוגלים להאמין שיש לכך הגדרה מוחלטת? ואולי מפני שאנחנו לא יכולים לדעת מהן ההגדרות ה"אמיתיות", אם יש כאלה, ההגדרות האלו, מבחינתנו, נקבעות ע"י החברה?
תשובה: המקור לכל הטוב הוא הקב"ה. אנו מתבוננים עד כמה שאנו יכולים על הנהגתו של הקב"ה את העולם ומנסים ללמוד ממנו את ההגדרה של מה הוא טוב ומה אינו טוב. הקב"ה מגלה לנו את זאת בדרכים שונות. דרך אחת היא בדרך שהוא מתגלה אלינו. זה שהקב"ה בורא זה מלמד על מהות הטוב. זה שהקב"ה משגיח זן ומפרנס מלמד על מהות הטוב. גם זה שיש שכר ועונש זה מלמד על מהות הטוב. דרך נוספת היא שהקב"ה לימד אותנו בתורה את דרכיו ואת עיצותיו והגדרותיו להופעת הטוב. הקב"ה ברא את האדם עם בחירה חופשית. אולם יסודו של האדם לעשות טוב. היכולת לעשות רע היא קשורה לבחירה החופשית של העולם. אולם הקב"ה יצר את האדם ישר כל שיש צופן פנימי שיכול לזהות מהו הטוב ומהו הרע. הצופן הזה הוא מתגלה במוסר האנושי. גם המוסר האנושי הוא נובע מכך שהקב"ה יצר את האדם. מכיון שהקב"ה הוא טוב ודאי חלק מן הטוב הזה טמון באדם. אולם המשימה שלנו היא לגלות את הטוב בצורה שלמה. הקב"ה יצר עולם שאם בוחרים בדרך של הרע העולם לא יכול להתקיים. מכיון שהקב"ה ברא את העולם אזי הכלל של העולם שהרע הורס את העולם. האדם בהתבוננות שלו על מה שקורה בעולם מבין זאת ומפנים את כללי ההתנהגות שהם יסוד קיום העולם.כך מתגבשות הסכמות חברתיות. גם הם חלק מן הסדר האלוקי של העולם. ודאי שמה שהקב"ה מלמד אותנו דרך התורה ודרך השגחתו על העולם הם מקורות שלמים יותר להגדרת הטוב. אולם אין לזלזל במוסר האנושי ובמוסכמות החברתיות שגם הם ביסודם נובעות מכך שהקב"ה שהוא המקור לכל הטוב שיש בעולם הוא ברא את האדם ואת האנושות.
שאלה: בדיקת חמץ בסניף תנועת נוער: אני מרכז סניף בנ"ע. הסניף נמצא במרכז קהילתי המכיל בתי כנסת, בתי ספר וכו. ניקינו את הסניף וניכנס בו במהלך החג. האם עליי לבצע בדיקת חמץ בסניף? ואם כן, האם עדיף לברך בבית ואח"כ לבדוק בסניף בלי ברכה?
תשובה: יש לבדוק את החמץ אולם מאחר ויש מחלוקת האם יש לברך על בדיקת חמץ במקום ציבורי, כמו בית כנסת וכד', אין לברך על בדיקה זו. ראוי קודם לבדוק בבית ולכוון גם על בדיקת החמץ בסניף.
שאלה: משרד שלא נבדק ביסודיות: 1. משרד שהוציאו ממנו את אוכלי החמץ המצויים בו, אך לא בדקוהו ביסודיות לחמץ כזית המסתתר בתוכו, והסתפקו בביטול והפקרה, האם כדין עושים? 2. בעקרון לא עובדים בחול החועד, אך האם מותר באופן חד פעמי להכנס פנימה לסדר כמה עניינים?
תשובה: הביטול לא מספיק יש צורך לוודא שלא נשאר חמץ ע"י הבדיקה. בדיעבד אם לא הספיקו בזמן צריך לבדוק גם במועד.
שאלה: כלי זכוכית במכירת חמץ: האם לאשכנזים יש צורך למכור כלי זכוכית ששימשו לאכילת חמץ חם במשך ימות השנה ולא עברו הגעלה, או שמספיק להצניעם?
תשובה: מספיק להצניעם לכל ימי הפסח.
שאלה: עליית כהנים לתורה: האם לכהנים מותר לעלות לתורה בעליות רגילות?
תשובה: נהגו שלא לעלות כהן לעליות של הישראלים היות וזה נראה כאילו הכהן הראשון היה פגום. ואם רוצים שכן לעלות כהן נוסף מעלים אותו רק בעליה האחרונה (אחרי השבעה הקרואים) או למפטיר. הרב שמואל הולשטיין
שאלה: איפור ושימוש בקרמים בחג: האם מותר להתאפר בערב ליל הסדר הקרב, ואם מותר להשתמש בקרמים למיניהם או שמא הדין של איפור ושימוש בקרמים הוא כמו בשבת?
תשובה: דיני איפור ומריחת קרמים בחג הוא כמו בשבת. (ההלכות הנוגעות לעניין נמצאות בסוף פרק יד בשמירת שבת כהלכתה)
שאלה: אכילת חמץ בפסח ע"י בן הזוג: יש לי חברה לעבודה אשר בן זוגה רוצה לאכול חמץ בפסח והיא אינה רוצה להכניס חמץ בפסח. דבר זה גורם למתחים ביניהם והיא מבקשת עצה דחופה כיצד יהיה ניתן לשכנעו שלא יאכל חמץ בפסח. נא לשלוח לי יעוץ דחוף בעניין. ושיהיה חג פסח כשר ושמח.
תשובה: בני זוג נשואים שאין הבנה ביניהם צריכים לפנות לייעוץ זוגי. אם הם עדיין לא נשואים עליהם לבדוק אם הם מתאימים הבעיה אינה החמץ, ייתכן שהיא לא מנסחת את בקשתה בצורה נעימה ייתכן שהוא אינו מתחשב בה.
שאלה: גיור בשבת וחמץ של גר: 1. אם הגוי שמוכרים לו את החמץ רוצה להתגייר במהלך החג, מה דין החמץ שנמכר לו? 2. האם מותר להתגייר בשבת?
תשובה: 1. תהיה כאן בעיה. קודם כל, יהיה אסור לו להתגייר כיון שיש לו רכוש חמץ וכשמתגייר נכנס לאיסור, ועובר על "בל יראה ובל ימצא". אלא אם כן יבטל ויפקיר את החמץ לפני שמתגייר. לאדם שמכר לאותו גוי שמתגייר תהיה בעיה של "חמץ שעבר עליו הפסח" ויהיה אסור להשתמש. 2. בשבת וחג לא מגיירים כי זה פעולה של בי"ד, ובי"ד לא דנים בשבת וחג. אבל השאלה התיאורטית שלך יכולה להישאל אם התגייר בחול המועד.
שאלה: כלי שבושל בו חמץ בפסח: האם יש בעיה להשתמש כל השנה, בכלי שבושלה בו תערובת חמץ בפסח, בשוגג. (המבשל לא ידע שמדובר בתערובת חמץ או לא ידע שתערובת חמץ אסורה), ומה הדין אם בושל במזיד?
תשובה: צריך להגעיל את הכלי.
שאלה: הגדה לחולה : אני חולה ואיני יכול לשבת לומר את כל ההגדה האם יש חלקים בהגדה שאפשר לדלג עליהם?
תשובה: אכן חולים ואנשי בטחון ומי שאינם יכולים להסב זמן רב יכולים להסתפק בחלקים חיוניים יותר. יש בידי הגדה כזאת ומי שזקוק שיפנה לדוא"ל ariel mdrg.org.il
שאלה: התארחות בפסח במקום שיש בו חמץ: האם מותר לללכת למקום שבו קיים חשש לכך שלא הוכשר לפסח או שקיים בו חמץ בוודאות אם לא מתכוונים לאכול ולשתות שם?
תשובה: מן הראוי להימנע מלהגיע למקום בו נמצא חמץ, בגלל חשש לתקלה.